**SADRŽAJ**

OD GNIJEZDA DO ZVIJEZDA

3

UN AGENDA ZA ODRŽIVI RAZVOJ DO 2030.GODINE

4

MEĐUNARODNI DAN OSOBA SA INVALIDITETOM 3. DECEMBAR

5

NOVOGODIŠNJE TRADICIJE I OBIČAJI

6 - 7

NOVA GODINA KUCA NA VRATIMA, ČAŠE GORE SVI...

8 - 10

I JA SAM NEKAD BIO MLAD I JAK

11

IZ AKTIVNOSTI

12 - 13

MISLIM DA SU OSOBE SA INVALIDITETOM PREVIŠE TOLERANTNE U OSTVARIVANJU SVOJIH PRAVA

14 - 16

PROĐE OVA, SRETNA NOVA

17

IZBOR OBRAZOVANJA BIO JE MOJ

18 - 20

ŠTETOSTERON: “BOŽE, SAMO NEK’ NIJE ŽENSKO”

21 - 22

SELO U KOJEM SE CURICE S 12 GODINA TRANSFORMIRAJU U DJEčAKE

23

ROĐENI U OTPADU

24 - 25

PAMETNA STOLICA

26

HRVAČI KOJI RUŠE STEREOTIPE O INVALIDNOSTI U JAPANU

27 - 28

PISMO “PAPUČARA”

29

ŠARENA STRANA

30

MALA SPORTSKA GALERIJA

31

**NEKE INFORMACIJE KORIŠTENE SU SA INTERNET STRANICA.**

***Informativni centar za osobe sa invaliditetom “Lotos” Tuzla***

***Redakcija:***

Fikreta Hasanović

Suvad Zahirović

Jasminko Bijelić

Adisa Kišić

Aladin Kavgić

Dženita Rahmanović

IN MEMORIAM

Sanja Zahirović (1963 - 2015)

***Glavni i odgovorni urednik:***

Fikreta Hasanović

***Adresa redakcije:***

M. i Ž. Crnogorčevića 3

75 000 Tuzla

Tel./Fax: + 387 35 251-476, 251-245

***E-mail:***

ic.lotos@bih.net.ba

info@ic-lotos.org.ba

***Web:***

www.ic-lotos.org.ba

***Izdavač:***

Informativni centar za osobe sa invaliditetom “Lotos” Tuzla

***Tiraž:***

1000 primjeraka

***INICIJATIVA (lat.)***

Podsticaj za neku aktivnost posebno u pravu, zakonodavna inicijativa, pravo na podnošenje prijedloga zakona i drugih akata s pravnim dejstvom.

Uopšte, “čovjek od inicijative” je onaj koji samostalno preduzima potrebnu aktivnost u svom ili širem djelokrugu privatnog ili javnog života, ne čekajući za sve naredbe ili spoljašnji podsticaj.

**Broj: 08-651-437-4/97**

**Sarajevo 16.12.1997. god.**

**Redni broj: 747**

**Upis u evidenciju javnih glasila izvršen u skladu sa Zakonom o javnom informisanju.**

**OD GNIJEZDA DO ZVIJEZDA**

***Poštovani čitaoci časopisa „Inicijativa“,***

Pred vama je četvrti broj našeg časopisa objavljen u 2016. godini koja je već na izmaku.

2016. godina bila je jedna od najizazovnijih godina, kako za pokret osoba sa invaliditetom u našoj zemlji, tako i za Informativni centar „Lotos“. Naime, u godini krize BiH, društva u kojoj su bile najavljene mnogobrojne „značajne“ reforme, prava osoba sa invaliditetom kršena su, a osobe sa invaliditetom svakodnevno bile izložene različitim vidovima diskriminacije, a mi smo nastojali o svemu tome vas pravovremeno informisati i pokrenuti kako bi se naš zajednički glas za zaštitu prava i dostojanstva osoba sa invaliditetom čuo na mjestima donošenja važnih odluka.

I Informativni centar za osobe sa invaliditetom „Lotos“ je u prethodnoj godini bio suočen sa nizom izazova, ali smo ih na nama svojstven način prevazilazili, dajući, prije svega priliku mladim osobama sa invaliditetom da svojim entuzijazmom, energijom i posvećenošću trasiraju novu epohu u našem radu, ali i pokretu osoba sa invaliditetom u našoj zemlji i regionu. Petnaestog decembra navršava se godina dana kako nas je napustila Sanja Zahirović, jedna od osnivača, uposlenica „Lotosa“ i aktivistica koja je svim svojim znanjem, energijom i posvećenošću štitila dostojanstvo i prava osoba sa invaliditetom otvarajući nove perspektive za njihovo aktivno sudjelovanje u društvu. Na njenom su grobnom kamenu upisane riječi velikog bosanskohercegovačkog pjesnika Maka Dizdara:

***„Zemlja je smrtnim sjemenom posijana,***

***Ali smrt nije kraj.***

***Jer smrti zapravo nema,***

***I nema kraja.***

***Smrću je samo obasjana staza uspona,***

***Od gnijezda do zvijezda!“***

Ovaj je članak znak sjećanja na tužnu godišnjicu, ali i potvrda da zaborav neće otrgnuti sve ono što je Sanja za ljude koji su je poznavali, kolege i saradnike, ali i za cijeli pokret osoba sa invaliditetom značila.

*S ljubavlju i poštovanjem čuvamo uspomene na našu dragu Sanju, podstaknuti njenim entuzijazmom i čeličnom voljom kojom je zračila, nastavljamo realizaciju njene i naše misije u borbi za prava, jednake mogućnosti i promovisanje i zagovaranje samostalnog života i dostojanstva osoba sa invaliditetom.*

*Draga Sanja, puno je toga što nas u svakom trenutku podsjeća na tebe, a tvoja posvećenost, ideje za koje si se zalagala nas i danas vode i čine da ćeš zauvijek biti u našim srcima i uvijek ćeš biti dio „Lotos“ tima.*

**UN AGENDA ZA ODRŽIVI RAZVOJ DO 2030.GODINE**

*WWF (World Wildlife Fund) poziva na izradu sveobuhvatne okvirne EU strategije za provedbu Agende za održivi razvoj do 2030. godine. Agenda 2030. pruža jedinstvenu priliku za usklađivanje politika EU na području održivog razvoja, gospodarstva i okoliša, kaže se u stajalištu.*

„Agenda za održivi razvoj do 2030. godine ima moć preobraziti naš trenutni model razvoja, te mora biti sastavni dio strategije. EU do 2030. trebala bi biti i u središtu Paketa zakona o kružnom gospodarstvu i revizije strategije Europa 2020.“, rekla je Genevieve Pons, voditeljica WWF Ureda za Europsku politiku.

„Od ključnog je značaja za vjerodostojnost i vodstvo Europe da objavi svoje planove za provedbu Agende 2030. uoči Visokog političkog foruma u srpnju 2016., gdje će sve vlade dati izvješće o napretku“, dodala je Pons. Agenda za održivi razvoj 2030. i njenih 17 Ciljeva održivog razvoja, koju je usvojilo 195 zemalja i EU u New Yorku prošle jeseni, je univerzalna i nedjeljiva, te su stoga sve vlade odgovorne za ostvarenje svih domaćih i međunarodnih ciljeva. EU i države članice na međuvladinim pregovorima UN-a zahtijevale su ambiciozan i cjelovit ishod koji donosi promjene, koji EU sada treba poduprijeti analizom kako daleko su EU i njene članice od postizanja tih Ciljeva. U Europi će ispunjenje 17 Ciljeva od zemalja EU zahtijevati da postignu punu zaposlenost, okončaju sve oblike diskriminacije, povećaju udio obnovljivih izvora energije i učinkovitost potrošnje resursa u različitim sektorima, očuvati i obnoviti ekosustave, obnoviti industriju i infrastrukturu kako bi postale održive, te prepoloviti količinu otpadne hrane, između ostalog. EU će morati smanjiti i svoj ekološki otisak te uticaj svojih politika na globalnoj razini (na primjer, politika na području trgovine, sigurnosti ili poljoprivrede) kako bi se podržao održivi razvoj u drugim zemljama.

„Provedba Agende 2030. ne zahtijeva cijeli novi paket politika i zakona, ali pozivamo na koherentniji i učinkovitiji način dugoročnog razvoja čovjeka bez narušavanja planeta o kojem ovisimo. Štoviše, nacionalni i EU proračuni moraju podržati ispunjenje Ciljeva te je potrebno uspostaviti participativne i transparentne mehanizme za provedbu, praćenje i provjeru napretka“, rekla je Sally Nicholson, voditeljica programa za politike razvoja EU u WWF uredu za Europsku politiku. U dokumentu se također naglašava da zemlje moraju prihvatiti cijelu Agendu 2030. uključujući načela, da se ne izostavi nikoga, međugeneracijsku jednakost i poštivanje granica planeta.

**Pozadina Ciljeva i Agende za održivi razvoj**

UN 2030. Agenda za održivi razvoj „Transformacija našeg svijeta“ nastavak je ishoda na Rio+20 i Milenijskih razvojnih ciljeva. Cilj je da preusmjerimo svijet na novi put prema održivom razvoju uz globalnu odgovornost za djelovanje prema ljudima, planeti, blagostanju i miru. EU je zauzela snažno zajedničko stajalište u međunarodnim pregovorima za ovu Agendu, naglašavajući tri dimenzije održivog razvoja (socijalna, ekonomska i okolišna) i obećanjem da će ostvariti obećanja putem svojih domaćih i međunarodnih aktivnosti.

**Međunarodni dan osoba s invaliditetom**

**3. decembar**

***Istorija Međunarodnog dana osoba s invaliditetom potiče iz davne 1956. godine.***

***Dana 8. avgusta 1956. godine, u rudniku uglja „Bois du Casier“ u Belgiji planuo je požar u kojem su stradala 262 rudara. Ta se nesreća pamti kao rudarska nesreća s najvećim brojem ljudskih žrtava u nekom rudniku uglja. U sjećanje na taj događaj određeno je i obilježavanje Međunarodnog dana osoba s invaliditetom koje ima za cilj postizanje boljeg razumijevanja problema invaliditeta u široj društvenoj zajednici te ostvarenja svih prava koje osobe s invaliditetom imaju, kao i njihove potpune uključenosti u društvo u kojem žive. Međunarodni dan osoba s invaliditetom, 3. decembar je dan međunarodnog poštivanja, promovisan od strane Ujedinjenih naroda od 1998. godine. Svake se godine Međunarodni dan osoba invaliditetom obilježava drugom temom, a dosadašnje teme bile su:***

- “Postizanje 17 ciljeva za budućnost koju želimo“ (2016.) (Globalni ciljevi održivog razvoja do 2030. god.);

- „Inkluzija je važna: pristup i osnaživanje za osobe svih sposobnosti“ (2015.);

- „Održivi razvoj - obećanje tehnologije“ (2014.)

- „Probiti barijere, otvoriti vrata: za inkluzivno društvo za sve“ (2013.);

- „Uklanjanje prepreka do stvaranja inkluzivnog društva pristupačnog svima“ (2012.);

- „Zajedno za bolji svijet za sve: Uključivanje osoba s invaliditetom u razvoj“ (2011.);

- „Održavanje obećanja: Osvještenje politike o invaliditetu u Milenijskim razvojnim ciljevima prema i nakon 2015.“ (2010.);

- „Uključivanje Milenijskih razvojnih ciljeva: Osnaživanje osoba s invaliditetom i njihovih zajednica širom svijeta“ (2009.);

- „Konvencija o pravima osoba s invaliditetom: Dostojanstvo i pravda za sve nas“ (2008.);

- „Pristojan/dostojan rad za osobe sa invaliditetom“ (2007.);

- „Elektronska pristupačnost“ (2006.);

- „Prava osoba s invaliditetom: Akcija u razvoju“ (2005.);

- „Ništa o nama bez nas“ (2004.);

- „Vlastiti glas“ (2003.);

- „Nezavisno življenje i održiva egzistencija“ (2002.);

- „Punopravno učešće i jednakost: Poziv za nove pristupe za procjenu napretka i vrednovanje ishoda“ (2001.);

- „Izrada radnih informacijskih tehnologija za sve“ (2000.);

- „Pristupačnost za sve u novom mileniju“ (1999.);

- „Umjetnost, kultura i nezavisno življenje“ (1998.).

**NOVOGODIŠNJE TRADICIJE I OBIČAJI**

Prvi put kad se nova godina slavila 1. siječnja bilo je 153 g. pr. Kr. u Rimu (zapravo, mjesec siječanj nije postojao sve do 700 g. pr. Kr., kad je drugi kralj Rima, Numa Pontilije, kalendaru dodao siječanj i veljaču). Nova godina je premještena s ožujka na siječanj jer je to bio početak građanske godine – mjeseca kad su dva novoizabrana rimska konzula (najviša službena dužnost u Rimskoj republici) započinjala svoje jednogodišnje mandate. No, taj datum nije uvijek bio striktan i nova godina se još uvijek ponekad slavila 1. ožujka.

46.g. pr. Kr. Julije Cezar predstavio je novi kalendar, poboljšan u odnosu na stari rimski kalendar, jer se stari bazirao na mjesečevim mijenama i tijekom godina postao je poprilično netočan. Julijevski kalendar uzima 1. siječanj kao Novu godinu i otada se u rimskom svijetu 1. siječanj slavi kao Nova godina.

Međutim, u srednjovjekovnoj Europi proslave koje se održavaju za novu godinu smatrale su se poganskim i nekršćanskim, te je 567. godine crkveni Koncil u Tours-u ukinuo 1. siječanj kao prvi dan Nove godine. Na različitim mjestima i u različitim razdobljima Nova godina se slavila 25. prosinca na Božić, 1. ožujka, 25. ožujka i na Uskrs.

1582. g. Gregorijanski kalendar vratio je 1. siječanj kao prvi dan nove godine. Iako je većina katoličkih zemalja odmah usvojila Gregorijanski kalendar, u protestantskim zemljama prihvaćanje je teklo postupno. Britanci nisu usvojili Gregorijanski kalendar sve do 1752. godine. Sve dotada Britansko Carstvo i njegove kolonije su Novu godinu slavile 1. ožujka.

**Novogodišnje tradicije**

***Španjolska***

Španjolski novogodišnji ritual je pojesti dvanaest boba grožđa u ponoć kako bi se osiguralo dvanaest sretnih mjeseci u nadolazećoj godini.

***Nizozemska***

Nizozemci pale krijesove na ulicama i pale vatromete. Vatra je simbol pročišćenja, gdje nestaje staro i priprema se za novo.

***Grčka***

U Grčkoj se na Novu godinu slavi i sv. Bazilije, jedan od osnivača grčke pravoslavne crkve. Tradicionalno jelo koje se poslužuje na taj dan je Vassilopitta, odnosno torta sv. Basila, u kojoj se nalaze srebrni i zlatni novčić. Tko god pronađe novčić u svojem komadu torte bit će posebno sretan u nadolazećoj godini.

***SAD***

Vjerojatno najpoznatija tradicija u SAD je puštanje novogodišnje lopte na Times Square u New Yorku. Tisuće se ljudi skupi kako bi promatrali jednominutni pad lopte. Tradicija je započela 1907. godine, a prva je lopta bila izrađena od željeza i drva, dok je sadašnja lopta izrađena od Waterford kristala, teži gotovo 500 kilograma i ima promjer od gotovo 2 metra. Južnjačka tradicionalna jela su grašak i buncek. Stara izreka je: „Jedi grašak na Novu godinu, kako bi imao svega dosta kroz cijelu godinu”. Još jedna američka tradicija je Rose Bowl u Pasadeni. Turnir koji prethodi nogometnoj utakmici na novogodišnji dan jest natjecanje u osmišljavanju najdosjetljivijeg vozila u paradi. Prva parada održana je 1886. godine.

***Kineska Nova godina***

Kineska Nova godina je najduži i najvažniji blagdan u kineskom kalendaru. 4712. godina po kineskom kalendaru počet će 31. siječnja 2014. godine. Kineski mjeseci vežu se na mjesečev kalendar, gdje svaki mjesec počinje na najmračniji dan. Novogodišnji festival počinje na prvi dan mjeseca i nastavlja se sve do petnaestog u mjesecu, kad je dan najsvjetliji. U Kini se uzimaju godišnji odmori kako bi se pripremili za proslavu Nove godine.

Legenda kaže da je u davna vremena Buda zamolio sve životinje da se sretnu s njim na kinesku novu godinu. Samo ih je dvanaest došlo i Buda je svaku godinu nazvao imenom jedne od životinja koje su došle. Proglasio je da će ljudi koji su rođeni u godini pojedine životinje imati i neke karakteristike te životinje. Oni koji su rođeni u godini konja su veseli, znaju s novcem, imaju sposobnost opažanja, duhoviti su, talentirani i znaju s rukama.

Na kineskoj proslavi Nove godine ljudi nose crvenu odjeću, ukrašavaju pjesme na crvenom papiru i daju djeci novac za sreću u crvenim omotnicama. Crvena simbolizira vatru, koja prema legendi može odagnati lošu sreću. Vatromet također ima porijeklo u drevnim danima. Prije mnogo godina ljudi u Kini su palili štapove bambusa s vjerom da će plamenovi prestrašiti zle duhove.

***Festival lampiona***

U Kini Nova godina je vrijeme obiteljskog okupljanja. Članovi obitelji okupljaju se u domovima i goste se zajedno. Festival lampiona se održava 15. dana u 1. mjesecu. Neki od lampiona prava su umjetnička djela s oslikanim pticama, životinjama, cvijećem, horoskopskim znakovima i prizorima iz legendi i povijesti. Ljudi vješaju svjetleće lampione u hramovima i potom nose na večernju paradu pod svjetlom punog mjeseca. U mnogim područjima vrhunac Festivala lampiona je ples zmajeva. Zmaj – koji se proteže desetke metara – obično je načinjen od svile, papira i bambusa. Tradicionalnog zmaja pokreću mladi muškarci koji plešući ulicama vode šarenu zvijer.

***Oshogatsu***

Nova godina je najvažniji blagdan u Japanu i simbolizira obnovu. U prosincu se organiziraju Bonenkai zabave (zabave za zaboravljanje prošle godine) i na njima se oprašta od problema i briga iz prošle godine i priprema se na novi početak. Na ponoć 31. prosinca budistički hramovi udaraju u gongove 108 puta, u spomen 108 tipova ljudskih slabosti. Novogodišnji dan je dan zabave i neradan je. Djeca dobivaju otoshidamase, malene poklone s novcem. Slanje novogodišnjih čestitki vrlo je omiljena tradicija u Japanu.

***Islamska Nova godina – Muharram***

Mjesec Muharram obilježava početak islamske liturgijske godine. Islamska godina započinje prvog dana Muharrama i broji se od godine Hidžre – godine u kojoj je Muhamed prešao iz Meke u Medinu (16. srpnja 622. godine). Islamska nova godina se slavi relativno tiho, u molitvi i čitanju Kur’ana te u sjećanju na Hidžru.

***Izvor: znanost.geek.hr***

**nova godina kuca na vratima, čaše gore svi...**

*U ovom svečanom broju Inicijative, i ovaj put radosno skupljamo pregršt lijepih i veličanstvenih želja naših čitalaca. I u ovu godinu uđimo sa osmijehom i pozitivnim mislima, te sa nadom u srcu preuzmimo inicijativu kako one ne bi ostale neostvarene. Pročitajte neke od ovih sjajnih želja koje su poželjeli naši čitaoci..*

**Mirza Šehanović, Tuzla**

Prvenstveno bih svim čitateljima poželio da preuzmu inicijativu. Ukoliko niste s nekim dragim u kontaktu, pozovite vi nju/njega, uljepšajte dan toj osobi, a sebi razgalite dušu. Čestitajte novu godinu nekom mlađem od sebe, jer na mladima svijet ostaje. Uđite u novu životnu stranicu s osmijehom, jer je besplatan, a ima fantastičan učinak. Nemojte nikad biti umorni da dijelite komplimente drugima, jer je tu skrivena energija koja nas pokreće. Budite vedri i poletni, želim Vam što više lijepih trenutaka u Novoj 2017. godini.

**Mersa Jašarević, Tuzla**

Šta da poželim čitaocima u ovoj ludoj nam državi gdje ništa nije kako treba? Uh, pa dragi naši, kao prvo bih vam poželjela puno sreće i dobrog zdravlja. Onda, bolju politiku grada, mladima želim da dođu do zaposlenja, da nam se mladi kadar ne osipa, bojim se da će zavladati bijela kuga i još puno kuga, da ih ne nabrajam. Želim ljepše i bolje uređeno zdravstvo, da se malo više cijeni ljudsko dostojanstvo, prava na rad i život i osnovne ljudske potrebe. Zatim, više lijepih događaja u gradu, naravno kako kulturoloških, tako i edukativnih, javnih predavanja za omladinu i svo građanstvo. Čestitam vam nastupajuću Novu 2017. godinu, da nam grad bude čišći i veseliji, narod sretniji i zadovoljniji, da se djeca raduju Djeda Mrazu i da budu dobri, da slušaju svoje roditelje, učitelje i nastavnike. Da se uzdignemo u visine po svemu lijepome, da nam svima bude ljepše i bolje sutra i svih narednih godina.

Želim da vi iz časopisa Inicijativa budete radni i kreativni, da se vaš glas nadaleko čuje, da vas sugrađani malo više poštuju i obilaze sa raznim donacijama. Želim vam svaku sreću i napredak u daljem radu.

**Ilsa Granić, Tuzla**

Poštovani, povodom želja sebi i drugima imam štošta reći i poželjeti. Najvažnije i najbitnije, želim vam mir, puno zdravlja, sreće, ljubavi i novca, kako meni i mojoj porodici, tako vama i vašoj porodici. Neki dan u jednom kvizu jedno od pitanja glasi: "Koju natprirodnu moć biste voljeli da posjedujete?". Sada, nakon par dana kada sam svarila sve te moći, mislim da sam se odlučila za teleportaciju. Zašto? Pa sad u ovome trenutku najradije bih se šiknula do Maldiva ili nekih sličnih otoka, naravno mogu i napušteni otoci, i uživala bih u toploti, suncu, moru i pijesku. A onda sutra na neko drugo ljepše mjesto opet, i opet... Lakše je možda dobiti tu moć, jer da bi nam se ostvarilo ono što nam prvenstveno želim, trebalo bi nam idealno društvo i država, tako da ovi naši vrhovnici ne bi bili poželjni iduće godine ali ni u kojem obliku postojanja. Ukoliko to imamo, onda bi nam, da ne bi mi imali već postojeće: visoke pritiske, glavobolje, bivše i buduće: kako srčane, tako i moždane udare, razne oblike psihičkih i fizičkih bolesti, trebali prvenstveno normalni poslodavci (čast izuzecima) koji ne liječe svoje frustracije i nedostatak seksualnih aktivnosti kod kuće na našim već ofucanim moždanim vijugama jer mi jednostavno nismo dovoljno i nismo adekvatno plaćeni za takve stvari (jer u biti ne moraš ništa raditi dovoljno je da se oni istresaju i napune nam kape). Eh kad smo to sredili, trebali bi nam pozitivni, prijatni, ljubazni i adekvatno obrazovani ljudi u javnim ustanovama da srede ove prethodno pokvarene i oboljele od strane vlasti i poslodavaca. Porodica nakon toga funkcioniše idealno jer je uređena država, vlast, zakon, poslodavac, zdravstvo i ostali parametri potrebni za normalan život. Onda nam nije potrebna niti jedna natprirodna moć jer bi onda i otišli do tih Maldiva a ne bi samo o njima maštali....

**Snježana Jolić, Beograd**

Za Novu godinu želim nam svima malo više razuma i manje predrasuda. Želim nam puno smeha i kakvo dobro i egzotično putovanje. I naravno, svima nam želim najviše ljubavi jer je ona začin koji sve čini lepšim.

**Suada Hadžić, Brčko**

Želja imam toliko, taman da knjiga bi jedna napisati se mogla, ali evo ja ću neke poručiti, od srca, toplo, majčinski, hrabro... Ratova više ne smije biti, u godinama novim što će nam stići, nigdje na svijetu i zemlji ovoj! Pucati smiju samo predrasude i barijere u glavama mnogim. Nova godina neka zabrani svim snovokradicama sa njom da stignu. Želim da svi snove svoje sanjati mogu, u miru i toplini domova svojih, u toplim krilima bezbrižnih mama, očevom rukom sigurno vođeni, sva djeca svijeta pod nebom zvjezdanim. Suncem obasjani u cvijeću mirisnom, da “niču” vrtići za mališane, i škole. Najljepše da “posijemo” širom planete, sigurnu mladost da imamo, mladost bez tuge, bez boli, sportom i ljubavlju isprepletenu, mladost bez podjela, po bilo kom “aršinu”, što smišljaju oni što ih ne vole, oni sebični što snove kradu. Njima u Novoj i svim budućim godinama neka mjesta ne bude! Sanjajte zato najljepše snove u godini Novoj, sanjajte, volite, budite voljeni, sretni i zadovoljni, lijepi kao što samo mladost može biti lijepa, kreativna, iskrena i slobodna u svojim snovima.

**Sandra Marković, Tuzla**

Dragi prijatelji, u Novoj 2017. godini sebi i vama želim puno sreće a još više rada, puno zdravlja a još više brige o njemu, puno dobrih ljudi, a još više rada na sebi, puno para, a još više onoga što se njima ne može kupiti.

**Admir Džibrić, Lukavac**

Godine ispred nas ne smiju zamesti tragove, niti se zaboraviti svačiji cilj, biti sretan, bez obzira na uspone i padove. Živite, jer život je samo jedan. U svakom koraku svom koračajte budućnosti boljoj, nek sunce ogrije vaš dom. I zato, sve najljepše od srca vam želim u godini Novoj.

**Amela Hošić, Sarajevo**

Dragi čitaoci, u Novoj 2017. godini vam želim puno istrajnosti u ostvarenjima ciljeva, radosti, osmijeha i nježnosti, smijeha do suza, snage i izdržljivosti, zdravlja, ljubavi, saosjećanja, divnih prijateljstava i poslovnog uspjeha. Pa neka svako iz moje želje uzme ono što mu je srcu najbliže i najpotrebnije. Sretna Nova godina!

**Zumreta Galijašević, Tešanj**

Uz želje za uspjeh i zadovoljstvo, uz želje da nam promjene na bolje donesu radost, počnimo se mijenjati... prema sebi i drugima, prema porodici i okruženju, prema poslu i životu. Jer, sve što uradimo, vratit će nam se bez izuzetka! Sretnu i uspješnu 2017. godinu želi Vam Zumreta.

**Drago Masatović, Tuzla**

Želim Vam sve najbolje, da budete dobre volje, da svakim danom godine nove lijepe riječi kroz Vaš život plove. Za sreću ne treba mnogo, za ludost još manje, mnogo je raznih staza i treba svoj život da živiš sa što više smijeha a sa manje grijeha, puno slavlja i što više zdravlja. Sretnu Novu godinu, želi vam vaš Drago od srca.

**I ja sam nekad bio mlad i jak**

***„Bila jesu, pa prošla, pa opet, opet došla neka teška vremena sinko moj!“***

„Kako znam za sebe uvijek se teško živjelo, ali prije je bilo lakše živjeti. Nije se Bog zna šta imalo, ali je srce bilo zadovoljno sa onim što ima. Srce je bilo puno ljubavi iz koje se rađalo poštovanje ljudi. Otac je bio otac, majka – majka a dijete – dijete. A danas? Ne treba previše govoriti sve se zna. Sve više svijeta se umiva svojim sopstvenim suzama, jer sreća je za neke samo pojam ili bajka. Ako mene pitaš sine, ja dugo, dugo nisam osjetio mrvu neke radosti i spokoja. Dugo se nisam, sine, nasmijao od srca. Znaš ono „iz duše“. Ma svakako sam je zvao, ali nisam znao da je trebam zvati samo ‘živote moj’. Ali sada znam …

A pitaš me za djecu? Dobri su mi, neka su živi i zdravi! Svi imaju svoju djecu i svoje živote. Dođu mi i obiđu me koliko mogu, pruže koliko mogu. Sjedim ovdje kraj prozora i gledam satima negdje, a da me pitaš gdje, ne znam ni sam! Ali gledam i čekam i kada ugledam mila lica moje djece kao da me sunce obasja. Mada, rijetko me obasja. Kažu mi da imaju i previše svojih obaveza i stalno su u nekoj žurbi. Zapamti, sine moj, Bog daje a ljudi koriste. Ipak, nešto dobro nam je dao i ostavio a to je da smo svi djeca i da ćemo biti i roditelji. Da smo danas mladi – sutra stari. Da smo danas jaki – sutra slabi. Da smo danas zdravi a sutra ko zna? I da, ako ima pravde, eto baš tu se nalazi! *I ja sam nekada bio mlad i jak. I ja sam bio i sretan i poletan. I mene su majka i otac čekali kao što čekam i ja sada. Zato, ne zaboravi me sine! “*

**IZ AKTIVNOSTI**

Kalle Konkkola i saradnici iz Centra za samostalni život iz Helsinkija, Finska su od 22. do 25. oktobra bili u posjeti Informativnom centru za osobe sa invaliditetom “Lotos” i Bosni i Hercegovini. “Razgovaramo o projektu koji u partnerstvu dvije organizacije trenutno realizuju, a s ciljem jačanja kapaciteta pojedinaca i organizacija osoba sa invaliditetom, ali i građenja partnerstava među organizacijama u regionu”, sažeo je razloge njihove posjete gospodin Kalle Konkkola. Izuzetno je važno da smo u prilici da sa jednim od ključnih svjetskih lidera u pokretu osoba sa invaliditetom razmijenimo iskustva i dogovorimo daljnje pravce saradnje, a s ciljem promocije prava i zagovaranja za različite usluge za osobe sa invaliditetom u Bosni i Hercegovini. Kalle Konkkola je jedan od pionira samostalnog života osoba sa invaliditetom, u više je navrata bio predsjednik Disabled people international, čiji je i jedan od osnivača, politički veoma aktivan u Finskoj, a bio je i član finskog parlamenta.

U procesu promocije prava osoba sa invaliditetom na međunarodnom planu je jedan od pokretača inicijative za međunarodnu diplomatsku misiju za osobe sa invaliditetom u okviru koje u saradnji sa ambasadama Republike Finske širom svijeta promoviše prava osoba sa invaliditetom i potrebu uključivanja pitanja invalidnosti u programe međunarodne saradnje i razvoja. Tokom posjete Kalle Konkkola se susreo sa saradnicima i sa predstavnicima organizacija osoba sa invaliditetom u Tuzli i Sarajevu.

**„Građenje jedinstvenog glasa osoba sa**

**invaliditetom u BiH i regionu Balkana“**

Informativni centar za osobe sa invaliditetom „Lotos“ Tuzla krajem oktobra 2016. godine na Zlači održao je trening za žene sa invaliditetom pod nazivom:„Kako promijeniti društvene i porodične stavove i predrasude?“. Trening je realizovan u okviru projekta „Građenje jedinstvenog glasa osoba sa invaliditetom u BiH i regionu Balkana“ koji zajednički implementiraju Informativni centar za osobe sa invaliditetom „Lotos“ Tuzla i Centar za nezavisni život „Treshold“ iz Helsinkija, Finska, a koji je podržan od strane Ministarstva Republike Finske kroz program za podršku međunarodnoj saradnji. Treningu je prisustvovalo 15 žena i djevojaka sa invaliditetom a predavač na treningu je bila prof. dr. Edina Šarić. Učesnice su razmijenile iskustva o stavovima, predrasudama, stereotipima, diskriminaciji i primjerima iz porodične i društvene okoline. Razgovaralo se o tome kako društvo doživljava drugačije, te o stavovima i predrasudama u medijima, kulturi, umjetnosti, sportu i nauci. Takođe su se vodile diskusije o porodičnom, intimnom i seksualnom životu i detektiranju predrasuda kod osoba sa invaliditetom. Trening je obogatilo i poetsko veče „Moć riječi u prevazilaženju predrasuda“, uz muziku i druženje u prijatnoj atmosferi.

**EU podržava globalne ciljeve održivog razvoja**

*Evropska unija se obvezala kako će raditi na provedbi Programa Ujedinjenih naroda za održivi razvoj 2030., unutar članica EU.*

“Ovaj Sporazum istorijski je događaj i važan korak prema globalnom djelovanju u području održivog razvoja. Ponosno ističem snažno zalaganje Evropske Unije za postizanje ambicioznog ishoda, od samog početka procesa. Riječ je o globalnom programu kojim su obuhvaćene sve zemlje, bogate i siromašne, u cilju potpune integracije ekonomske, društvene i okolišne dimenzije održivosti. Radi se o ključnom postignuću u pogledu dogovora cijelog svijeta oko zajedničkih ciljeva za održivu budućnost. Odlučni smo provesti Program 2030. koji će predstavljati trag naše unutarnje i vanjske politike kako bi se osiguralo da Evropska unija pruži maksimalan doprinos.”

***Frans Timmermans Prvi potpredsjednik Evropske komisije, zadužen za održivi* razvoj**

**Mislim da su osobe sa invaliditetom previše tolerantne u ostvarivanjU SVOJIH prava**

***Poštovani čitaoci,***

***Opšta deklaracija Ujedinjenih nacija o ljudskim pravima proglašena 10. decembra 1948. godine zbog čega se ovaj datum obilježava kao Međunarodni dan ljudskih prava, povod je za razgovor sa stručnom saradnicom u Odjelu za praćenje prava osoba sa invaliditetom Institucije ombudsmena za ljudska prava Bosne i Hercegovine, Zoricom Tatić.***

***INICIJATIVA: Možete li nas kratko uputiti u stanje u BiH što se tiče poštivanja Konvencije UN o pravima osoba sa invaliditetom sa vaše strane kao stručne saradnice Institucije ombudsmena za ljudska prava BiH?***

Imajući u vidu vrijeme ratifikovanja UN Konvencije o pravima osoba sa invaliditetom, mogu reći da ima dosta pozitivnog pomaka u normativnom smislu, međutim praksa pokazuje drugačije stanje.

Naime, upravo osobe sa invaliditetom svojim obraćanjima Instituciji ombudsmena ukazuju da BiH nije osigurala, niti uspostavila mehanizme dosljedne primjene zakona i drugih propisa kako bi se stvorili uslovi za ostvarivanje priznatih prava. Doprinos ovakvom stanju je i činjenica da se najvećim dijelom priznavanje prava temelji na socijalnom statusu a ne na potrebama osoba sa invaliditetom.

***INICIJATIVA: U kojoj oblasti su osobe sa invaliditetom najugroženije?***

Najveći broj žalbi zaprimljenih u Instituciji

ombudsmena odnosi se na: problem pristupačnosti, kašnjenja isplate naknada po osnovu invalidnosti, neisplaćivanja naknada i šteta dosuđenih pravosnažnom sudskom odlukom, dužine trajanja postupka odlučivanja po žalbi pred drugostepenim organom, prava na socijalnu zaštitu, ostvarivanja prava na zdravstvenu zaštitu, zaštite osoba sa invaliditetom od svih vidova diskriminacije, kao i drugih prava. Takođe, ove godine česta su obraćanja udruženja osoba sa invaliditetom u smislu da nisu adekvatno konsultovani prilikom donošenja zakonskih rješenja o njihovim pravima.

***INICIJATIVA: Kako gledate na izvješća o stanju prava osoba sa invaliditetom u BiH koja dolaze od međunarodnih institucija vezanih za Alternativni izvještaj o primjeni Konvencije o pravima osoba sa invaliditetom UN za Bosnu i Hercegovinu?***

Institucija Ombudsmena u okviru međunarodne saradnje takođe podnosi izvještaje o stanju ljudskih prava relevantnim Komitetima UN. U julu je podnesen Izvještaj Ombudsmena za ljudska prava Bosne i Hercegovine o primjeni UN Konvencije o pravima osoba sa invaliditetom u Bosni i Hercegovini. Izvještaj sadrži i konkretne Preporuke organima vlasti u Bosni i Hercegovini.

***INICIJATIVA: Šta konkretno planirate uraditi, kao stručna saradnica Institucije ombudsmena za ljudska prava BiH, na poboljšanju položaja osoba sa invaliditetom?***

Moj rad na zaštiti ljudskih prava kreće se u okviru nadležnosti koje su utvrđene Zakonom o ombudsmenu za ljudska prava Bosne i Hercegovine. To ukratko znači, da u najvećem dijelu zavisi upravo od žalbi građana, ukazivanja na određenu problematiku i zahtijevanja reakcije Ombudsmena.

Kada su u pitanju žalbe osoba sa invaliditetom, ove godine u prvi plan stavljen je problem pristupačnosti. Takođe, obilaskom ustanova socijalne zaštite i psihijatrijskih klinika započet je rad na Specijalnom izvještaju o stanju u ustanovama gdje su smještena lica sa intelektualnim teškoćama. Naime, ukoliko imamo više obraćanja oko iste problematike, tamo gdje zahtijeva javni interes, radi se specijalni izvještaj, koji se dostavlja na oba doma Parlamenta Bosne i Hercegovine radi usvajanja preporuka datih specijalnim izvještajem. Nadalje, neizostavne su i aktivnosti usmjerene na promovisanju ljudskih prava. Ovo je i prilika da se pozovu osobe sa invaliditetom da iskoriste kapacitete i nadležnosti Institucije ombudsmena, kako bi zajedno pokušali promijeniti trenutno stanje.

***INICIJATIVA: Da li imate kontakte sa nevladinim organizacijama koje se bave ljudskim pravima po pitanju ostvarivanja prava ove populacije?***

Svakako, saradnja sa udruženjima osoba sa invaliditetom je jedan od načina praćenja ostvarivanja prava osoba sa invaliditetom. Udruženja nastojimo informisati o aktivnostima ove Institucije (npr. Preporuka upućena TV servisima radi prilagođavanja informativnih programa osobama oštećenog sluha), pružajući pravnu pomoć, podržavanjem projekata, postupajući po pojedinačnim žalbama pojedinaca i udruženja. Ovu priliku koristim da se zahvalim “Lotosu”,čiji su predstavnici zajedno sa mnom izašli na lice mjesta u Skupštinu Tuzlanskog kantona, u cilju utvrđivanja postojanja arhitektonskih barijera. Naime, Ombudsmeni su početkom 2016. godine izdali Specijalni izvještaj “Pristupačnost radnih prostora zakonodavnih tijela u Bosni i Hercegovini osobama sa invaliditetom“, kojim je preporučeno zakonodavnim organima u Bosni i Hercegovini da preduzmu mjere u cilju uklanjanja arhitektonskih barijera. Praćenje realizacije preporuka datih Specijalnim

izvještajem vršeno je u saradnji sa predstavnicima udruženja osoba sa invaliditetom.

***INICIJATIVA: Koja vrsta podrške se najviše pruža osobama sa invaliditetom u našoj državi, šta nedostaje za bolji pristup osobama sa invaliditetom i poboljšanje kvalitete njihovog života?***

Ako su u pitanju usluge licima sa invaliditetom koje su definisane kroz zakone o socijalnoj zaštiti, ovakvo stanje je manje-više, neminovno iz razloga što se usluge socijalne zaštite uglavnom ostvaruju na lokalnom/opštinskom nivou. Ovakav sistem socijalne zaštite omogućava da se pruži prilika kreiranja sistema socijalne zaštite u lokalnoj zajednici prema materijalnim mogućnostima. Dosadašnji rad na predmetima u Instituciji ombudsmena pokazuje da se na nivou oba entiteta više pažnje posvećuje obezbjeđivanju novčanih prava za osobe sa invaliditetom i institucionalnom zbrinjavanju nego ostalim vrstama usluga, posebno procjeni, njezi i pomoći u kući, personalnoj asistenciji itd. Još uvijek u organizacijama i institucijama socijalne zaštite nisu otklonjeni tradicionalni pristupi koji potenciraju i u prvi plan ističu materijalna davanja, a zanemaruju stručnu pomoć koja treba da dovede do samostalnosti i integrisanosti osoba sa invaliditetom. Za drugačiji odnos, organizacije i institucije trebaju dodatnu obuku i učenje novih pristupa, ali i osobe sa invaliditetom trebaju pomoć u drugačijem razumijevanju uloga organizacija i institucija u javnom i nevladinom sektoru.

***INICIJATIVA: Svakim danom sve više državljana BiH odlazi u strane države zbog loših životnih uslova, loše socijalne i zdravstvene zaštite, ali i zbog nemogućnosti zaposlenja u našoj zemlji. Da li imate neke podatke koji pokazuju koliko je osoba sa invaliditetom napustilo BiH u proteklom periodu?***

S obzirom da Bosna i Hercegovina nema zvaničnu evidenciju o broju osoba sa invaliditetom, ne raspolažemo ovim podacima.

***INICIJATIVA: Kako procjenjujete odgovornost državnih i društvenih institucija za aktuelno stanje osoba sa invaliditetom? Da li treba zaoštriti pitanje njihove odgovornosti? Kako uopšte mijenjati taj odnos?***

Svakako treba pooštriti pitanje odgovornosti vlasti zbog diskriminacije osoba sa invaliditetom, jer bez obzira o kojem pravu je riječ, ukoliko neko ne može da ostvari “to” pravo, vrši se diskriminacija koja je zakonom zabranjena. Odnos nadležnih prvo treba mijenjati kroz promjenu svijesti o potrebama osoba sa invaliditetom. Ovo je jedan od najvećih zadataka ove Institucije: ukazati nadležnima da svi imamo jednake potrebe. Usljed navedenog, smatram nužnom dodatnu edukaciju o ljudskim pravima za organe vlasti, nastavnike, socijalne radnike, zatvorske čuvare, pravnike, sudije, tužioce i dr.

***INICIJATIVA: Po(r)uka za osobe sa invaliditetom i za one koji nemaju razumijevanja za njih?***

Mislim da su osobe sa invaliditetom previše tolerantne kada su u pitanju ne/mogućnost ostvarivanja njihovih prava. Jedan od razloga je nedovoljna informisanost. Posebno apelujem ovim putem na udruženja osoba sa invaliditetom da organizuju obuke i omogućavaju adekvatnu edukaciju svojih članova. Iako živimo u vremenima gdje jako često gubimo volju na bilo kakvu aktivnost, moramo težiti ka uklanjanju izvora stigme i diskriminacije.

Funkcija Institucije ombudsmena jeste i preventivna i zaštitna, svakako smo na raspolaganju građanima, i meni bi bilo izuzetno zadovoljstvo da i ovaj intervju doprinese boljoj informisanosti građana o načinu kome se obratiti u cilju zaštite njihovih prava. Građane upućujem da se informišu o načinu obraćanja Instituciji ombudsmena putem internet stranice:

**www.ombudsmen.gov.ba.**

*Ove godine Institucija ombudsmena je obilježila 20 godina postojanja, usljed čega je održana međunarodna konferencija ,,Jednaki u različitosti”.*

Ovakav naziv konferencije nije slučajan i predstavlja poruku svim organima vlasti u Bosni i Hercegovini i njenim građanima, da svi imamo jednaka prava bez obzira na to koliko smo različiti.

***Pripremila: F. Hasanović***

**PROĐE OVA, SRETNA NOVA**

Uljuljkani u scenario svakodnevnice, ispisasmo još jednu knjigu od 365 strana. Prebrojavamo osmijehe i uspjehe, radosti sitne i velike. Neki su slavili rođenje djeteta, vjenčanje, odlazak u penziju, slavili su se rođendani... Poznate su svima i suze zbog: ponekog poraza, svađica i svađa, tužnog filma ili nekog problema koji nas je tištio a koji se sad čini tako malen.

Ispraćamo godinu punu velikih i malih priča, još jednom smo davali sebe i na ovaj ili onaj način kreirali vlastiti život. Neki su završili škole, neki fakultete, neki započeli školovanje, neki se zaposlili... Ali uglavnom, ono što je svima zajedničko je nada. To je neiscrpni izvor energije i podstreka. U nadanju je pošlo mnogo trenutaka, rađalo se mnogo čežnje, očekivanja, čekanja, želja. Nemojte biti razočarani ako se nije ostvarilo sve što ste željeli, možda je upravo to ono najljepše što vam se moglo desiti. Hranili smo svoje umove, napajali oči lijepim prizorima, upijali dobrotu od ljudi koje volimo i koji nas vole, tražeći snagu za svaki novi dan. Bilo teško ili veselo, bilo kako bilo, budite zahvalni na dragocjenom daru što se zove život. Ma koliko čovjek osjetio tugu, gorčinu i ma koliko se neka dna činila nepremostiva, sačekajte. Vrijeme vam je prijatelj, odnijet će svaki bol, već sutra će se desiti lijepa stvar, jer svaki dan imamo priliku da ostvarimo bar jedan cilj.

Nemojte da žalite ni za čim što ostavljate u ovoj godini, recite sebi da ste bili divni, baš takvi kakvi jeste, a nikad se nemojte prestajati truditi da budete još bolji. U sljedećoj godini nastojte i da se manje ljutite. Sjetite se da postoje tamo negdje ljudi oko vas kojima sve što ih čini sretnima stane u jedan vaš osmijeh. Poželimo dobrodošlicu novim danima u Novoj godini, obojimo misli lijepim i dobrim nijansama, otpuštajući sve loše a širom otvarajući srce za sve što nas čini sretnima i nasmijanima. Riješite se negativne energije, ponovite sebi šta želite i krenite hrabro ka svojim ciljevima. Na tom putu, primite u svoj svijet dobronamjerne ljude, ne prihvatajte neprihvatanje i ništa polovično. Imajte na umu da to zaslužujete, ne pristajte na kompromise i vjerujte intuiciji. Možda nećete uvijek baš znati šta želite, ali još važnije je da znate šta ne želite. Ne zaboravite pri tome da ste i vi jednako potrebni drugima, pružite pomoć, podršku, lijepu riječ i sve što možete da nekome izmamite osmijeh.

Najvažnije je da još jednom vjerujete. Vjerujte u život, u ljubav, u trud, pravdu, uspjeh. Vjerujte u sebe najviše, podstičite sebe svaki novi dan na sreću i pozitivan um. Bez obzira na trnje koje one imaju, volite ruže. Bez obzira na invaliditet i prepreke, volite život. Budite spremniji da prihvatite drugačije, ne zaboravite da su različitosti bogatstvo i ljepota. Ne zaboravite da vi ovaj svijet možete učiniti boljim, možda nekad tek vedrinom i radošću koju ćete zračiti oko sebe.

Budite zahvalni, na novom jutru, nevinom, iskrenom, dječjem osmijehu, svakom osmijehu kojeg vam poklone, budite zahvalni životu, radosti psa lutalice kojeg ste nahranili, svakom iskustvu i lekciji u životu, budite zahvalni što imate moć da usrećite. Poljubite Novu godinu, s osmijehom i raširenih ruku, spremni da prihvatite svaki problem kao izazov, najsjajnijim bojama da obojite još jedan djelić portreta vašeg života. I uvijek se sjetite Šekspirovih riječi da „ništa nije dobro ili loše. Samo ga mišljenje čini takvim“.

***Pripremila:Adisa Kišić***

**SUVAD ZAHIROVIĆ: IZBOR OBRAZOVANJA BIO JE MOJ**

***Rano djetinjstvo. Kada si shvatio da se razlikuješ od svojih vršnjaka?***

Sjećanja na djetinjstvo su uvijek nekako obojena patinom topline i uglavnom su vezana za draga lica i događaje. Ne znam mogu li sa sigurnošću reći da sam u toj dobi shvatao da sam drugačiji, mislim da je to došlo poslije, ali se sjećam da sam samo znao da ima stvari koje ja nisam, a moji vršnjaci su mogli napraviti. I da, sjećam se nastojanja moje majke i porodice da pronađu neku mogućnost da mi vrate vid. Bolnice, doktori, narodni ljekari i lijekovi... Ali, usprkos svemu, djetinjstvo je bilo ispunjeno dječijim obavezama seoskog dječaka bez poštede za one poslove koje je majka procijenila da mogu raditi. I naravno, puno igre sa vršnjacima, nije im bio problem da mene uvuku u svoje igre ili povedu na mjesta gdje su rado odlazili makar i nisam mogao ponekad ravnopravno učestvovati u svim dječijim nestašlucima.

***U kakvoj uspomeni su ti ostali školski počeci?***

Moji roditelji nisu znali da postoji škola za slijepu djecu, ali su znali da trebam ići u školu. Dobri seoski učitelj je nakon procjene rekao majci da zbog toga da sam slijep ne mogu ići u seosku školu sa svojim vršnjacima, ali da trebam provjeriti u opštini i da postoji škola za slijepe u Sarajevu. I tada počinje borba za pravo na školovanje koja je trajala cijelu godinu dana. Organizacija slijepih iz Tuzle, a naročito Fadil Hukić je bio podrška majci da opštinske vlasti prisile da omoguće moje redovno besplatno školovanje. I tako, jednoga sunčanog, prohladnog novembarskog dana evo me u školi za slijepe u Sarajevu. Sjećam se da sam plakao i da nisam želio da se odvojim od majke, ali nekako se i to desilo. Prve su obaveze počele istoga dana. Trebalo je nas djecu naučiti da čim prije budemo što samostalniji i čini mi se da sam već tad naučio jednu od najvažnijih životnih lekcija. Danas je moj ključni životni moto: „samostalnost je skupa, ali se isplati“ i to se nebrojeno puta u mom životu potvrdilo. I sjećanje na puno dragih ljudi koji su od nas, učenika Zavoda za slijepu i slabovidu djecu zahtijevali puno, puno, a što nam je poslije u životu bilo samo od koristi. I naravno, školski drugovi rasuti po svim krajevima bivše nam zajedničke domovine.

***Je li izbor srednje škole bio tvoj ili je to bio sticaj okolnosti?***

Pa, izbor je bio uglavnom moj, jer sugestije nastavnika i socijalnog radnika su bile za mene neprihvatljive jer sam već tad smatrao da bi gimnazija ili srednja muzička škola za mene bili preveliki napor, a nekako sam želio zadržati minimum sigurnosti, birajući da školovanje nastavim sa nekim od mojih školskih drugova i u sredini u kojoj se školuju slijepi ljudi. Makar je srednja škola za fizioterapeute bila dijelom redovne medicinske škole u Beogradu. I internat u kojem smo bili smješteni je bio srednjoškolski dom za sve đake. Jedno novo i divno iskustvo. Znate, puno djevojaka u školi, a nas momaka malo. Ali, tad sam prvi put spoznao da nas u Zavodu za slijepe u Sarajevu nisu mogli naučiti socijalnim vještinama koje se usvajaju u određenoj dobi i u interakciji sa vršnjacima. Jer, često sam se pitao da li će neka moja reakcija izazvati neželjeni odnos onih, naročito djevojaka, prema kojima bi eventualno bila upućena. U toj se životnoj dobi naime, već prihvataju stavovi i predrasude prema slijepima, ali i slijepih prema drugima.

***Kakve uspomene te vežu za studij?***

Borba i uvijek borba: da pokažeš i dokažeš da si jednak sa drugima, da možeš ono što i oni mogu... Znate, jedan je moj slijepi drug napisao posvetu na knjizi rođendanskom poklonu svojoj koleginici: „Hvala ti Nataša, jer da nije bilo tebe, oko mene bi uglavnom sjedili kaputi“. Slično je bilo i moje iskustvo sa studija. Postoje časni i divni izuzeci. Ali dobrota i ljudskost tih izuzetaka je zasjenila i potisnula sve „loše“ uspomene. U vrijeme kad sam ja studirao na Beogradskom je Univerzitetu studirala prilično brojna grupa slijepih ljudi i već smo tad napravili neku vrstu savjetodavnog kružoka među jednakim, a obzirom da je većina nas studirala društvene nauke, mogli smo se međusobno pomagati razmjenjujući literaturu potrebnu za studij.

***Radne godine provodiš u borbi za ostvarivanje prava osoba s invaliditetom. Šta smatraš najvećim svojim uspjehom?*** Pitanja invalidnosti smo uspjeli donijeti na dnevni red političara i politika i to se održava aktuelnim već nekih dvadesetak godina. Pokret osoba sa invaliditetom smo povezali sa sličnim pokretima i organizacijama u regionu i širom Evrope. Mlade ljude sa invaliditetom uvlačimo i podržavamo da postanu aktivisti u borbi za svoja prava i mjesto u društvu. Nisam siguran da sam sam mogao doprinijeti svim ovim postignućima, ali značajan dio moga znanja, vremena i energije je utkan u ovo što danas imamo u Bosni i Hercegovini u odnosu prema osobama sa invaliditetom.

***Kako neznancima objasniš, šta je “Lotos”?***

Da, to je pitanje! „Lotos“ je mjesto gdje ljudi sa invaliditetom, bez obzira na vrstu i stepen invalidnosti, samo ako žele i hoće mogu doći i učiti i boriti se za svoja, ali i prava drugih osoba sa invaliditetom. “Lotos“ je organizacija koja je donijela niz novih inicijativa i praksi u djelovanje pokreta osoba sa invaliditetom u našoj zemlji. Mali smo, drugačiji smo, ali želimo sarađivati sa svima i biti partneri u ostvarivanju jednog ključnog cilja, a koji je poštovanje punog dostojanstva, prava i

uključivanje osoba sa invaliditetom u društvo.

***U susretima s liderima pokreta osoba s invaliditetom po svijetu, osjećaš li neki kompleks s obzirom na naš nizak stepen inkluzije u*** ***društvo? Zapravo, slažeš li se s ocjenom da smo loše integrirani?***

Ako posmatram generalnu sliku, slijepi su jedna jako izolovana grupa ljudi. Ali, porazno je to da sve institucije, u ovo ubrajam i mnoštvo udruženja slijepih, ne čine skoro ništa da se ova paradigma promijeni. Sam sam na različite načine i u odnosu sa različitim ljudima i organizacijama iskusio da je spremnost

„druge“ strane da nas prihvati puno veća nego mi to želimo priznati sami sebi. Ali to prihvatanje znači i odricanje od nekih manira uobičajenih za slijepe ljude, a meni se čini da dio razloga za isključenost leži i u toj činjenici da mi za tu vrstu odricanja nismo spremni, ili nas niko nije dovoljno dugo učio da to budemo. Susreti sa liderima pokreta osoba sa invaliditetom su meni bili prilika za učenje. Svi su oni redom borci, političari, društveno prepoznati ljudi, oni koji su bili spremni iskoračiti iz zone sigurnosti i zaštite i preuzeti odgovornost za svoje živote, ali i tražiti način da se okolnosti u kojima žive osobe sa invaliditetom mijenjaju u njihovu korist.

***Neko vrijeme si radio nadomak politike. Kako se sjećaš tog perioda?***

Pa, meni, koji je cijeli život učio kako se treba boriti, kako treba raditi, sjećanje na to vrijeme izmami smiješak. Jer ako postoji radno mjesto za uživanje, onda je to mjesto u institucijama vlasti. Ali, ne mogu da ne pomenem činjenicu da sam kao slijepi čovjek od strane kolega bio uvažavan i prihvatan, a najbolja potvrda tog prihvatanja je bila često izgovarana rečenica: „Mi niti ne primijetimo da je Suvad slijep, jer sve što mu se da on napravi jednako dobro kao i oni što vide“, a na šta sam ja uglavnom odgovarao da neću dopustiti da mi uzmu dio mog identiteta i da sljepoća taj identitet čini potpunim.

***Ko te impresionirao u svijetu osoba s invaliditetom?***

Eh, poznajem puno stvarnih boraca i lidera u pokretu, ali Gordana Rajkov, Kalle Konkkola, Benkt Lindkvist, Mira Katalenić, Judit Heumann, Vojo Perić, ljudi su koji mene inspirišu i koji svojom imaginacijom, karizmom ne ostavljaju nikoga ravnodušnim.

***Imaš li još neke ambicije u ostvarivanju prava OSI?***

Dugoročno gledano obrazovanje osoba sa invaliditetom je postala jako slaba karika, a nemogućnost obrazovanja prouzrokuje sva druga uskraćivanja za osobe sa invaliditetom. Mislim da će moj fokus u budućnosti biti na zagovaranju prava na obrazovanje mladih, ali i starih osoba sa invaliditetom, ako bude bilo moguće dovoljno ih motivisati.

***Jesi li razmišljao da svoja iskustva opišeš u knjizi?***

Eh, ko zna, možda i to bude. Meni je nedostajala literatura sa iskustvima i pričama drugih osoba sa invaliditetom i mislim da nemam pravo svoje iskustvo zadržati isključivo za sebe ili ga dijeliti samo usmenim putem i kroz susrete sa ljudima.

***Sve ove godine strogo odvajaš privatni život od svog javnog*** ***djelovanja. Želiš li s našim čitaocima podijeliti bilo koju pojedinost iz svog privatnog života?***

Život je pun izazova i moramo naučiti nositi se s njima. Jedan mi je prijatelj rekao: „Suvade, tvoje je zlatno doba prošlo“. Možda na neki način jeste. Prije deset mjeseci sam ostao bez moje divne supruge Sanje, bez koje niti ja ne bih bio ovo što jesam, a sa kojom mi je život bio toliko ispunjen i potpun da ne znam kako ću taj gubitak nadomjestiti. Ali, evo o tome javno govorim i to je već promjena. Nastojim dobro odigrati sve uloge koje mi život dodijeli, a puno puta je to značilo pomirivanje nepomirljivog.

***Kako putovati, a u isto vrijeme biti sa svojim djetetom? Kako organizovati posao, ali i kako ispuniti sve privatne obaveze?***

Nema druge formule osim upornosti, samopouzdanja, spremnosti da učiš i pitaš za podršku i savjet. Jer, gdje god postoji volja, postoji način, a gdje ne postoji volja, uvijek ćemo naći razlog.

***Pripremio: Željko Bajić***

**ŠTETOSTERON: “BOŽE, SAMO NEK’ NIJE ŽENSKO”**

*“Imam dva sina i dijete.”*

*“Nije bitno kojeg je pola, samo neka piški stojeći!”*

*“Samo nek’ je živo, zdravo i muško”. … i tako dalje. Zvuči poznato?*

Svi smo makar jednom čuli neku od ovih rečenica. Neki među nama su se možda i nasmijali na neku od njih. Kaže narod (a narodu je vjerovati) da u svakoj šali ima pola istine. Čini mi se da je ovdje taj odnos malo pomjeren u korist istine, pa se ne može baš razaznati šta je istina, a šta šala.

**Da vidimo šta je na stvari?**

U tradiciji naših naroda i narodnosti, oduvijek je na prvom mjestu muško dijete, tj. SIN. Kćerke su sekundarne, nužno zlo… Pogledajte samo muziku koja se pjeva ispred porodilišta:

*“RODIO SE SIN, MALI GOSPODIN”* kad su u pitanju “jaja i kobaja”, a

*“TI SI, ĆERKO, TATIN SIN”* kad se rodi ono drugo, ono što nije muško.

Nekada je dobiti kćerku bio ozbiljan promašaj, za koji je, po pravilu, bila kriva žena. Stvari su stajale (ponegdje još uvijek stoje) ovako: nisi ti DOBIO kćerku, nego IZGUBIO šansu da dobiješ sina. Kao kroz maglu mi se javlja nešto što će ekonomisti rado nazvati oportunitetni trošak, o tome će onaj čovjek što piše o štednji i bankama znati malo više.

Koliko vam, na skali od 0 do “uticajni tviteraš”, sve ovo para uši? Puno, a? Ali ko nas šta pita?

Ko, šiša i nas i naše uši.

Bila su takva vremena. Najviše na svijetu se cijenio fizički rad, a njemu su, priznat ćemo, vičniji muškarci. Dobro, možda se to ne bi reklo kad pogledamo šta se sve danas svrstava u kolonu “muškarac”. Rođenje muškarca u porodici je značilo da je tu još jedan par ruku koji će, kada malo stasa, moći da “povuče za trojicu”.

Zato što se nekada zaista radilo. Ako je neko zaustio da kaže “pa radi se i danas”, zamolit ću ga da ustane i umije se. Niko od nas, današnjih kancelarijskih miševa, ne zna kako je ustajati u 5 ujutro i dirinčiti na njivi, na livadi, na kući, u štali, u šumi, u mlinu…

Kada se rodi muško dijete, u vazduh se ispucava metak, kako bi se ostatku sela javilo da se rodio nasljednik koji će “ostati na zemlji svojih đedova”, koji će sačuvati imanje i porodično ime.

Sa druge strane, rođenje kćerke, redovno je bilo praćeno komentarima iz prvih redova ovog teksta, ili sličnim. Rođenje kćerke je bila radosna vijest samo ako domaćin smatra da već ima dovoljno sinova, pa hajde sad, neka žena rodi mezimicu koju će svi maziti i paziti. Ako se ženi slučajno desi da joj prvi produkt materice bude djevojčica, sve su obrve u prostoriji podignute. Domaćin će čim prije “prionuti na posao” i ta ista žena će poslije otprilike godinu dana ponovo ležati sa raširenim nogama, dok će joj svekrva i ostale seoske vještice sa strepnjom gledati u međunožje i glavicu koja izlazi iz njega.

Ako je sin (to smo već naučili), domaćin će pucnjem u vazduh selu javiti rezultat. Ako se ženi opet omaklo, ako je opet rodila djevojčicu, kuku njoj. I njoj i toj djevojčici.

**IZ FILMA...**

Režiser Srđan Karanović, pored toga što nam je u glavu zauvijek ugurao predstavu o beznadežnom idiotu kroz lik Baneta Bumbara u seriji “Grlom u jagode”, zaslužan je i za jedan od najgroznijih domaćih filmova. (A nije “Petrijin venac”.)

U pitanju je film “Virdžina”, jedan od onih koji ti se urežu duboko pod kožu i koji ti ne daju mira čak ni dvije decenije nakon što si ga prvi put pogledao. U tom filmu, prikazana je tradicionalna porodica, koja nikako ne može da dobije sina. Oca glumi uvijek zastrašujući i tragični Miodrag Krivokapić, što film već svrstava u “obavezno pogledati” kategoriju.

Nakon nekoliko neuspjelih pokušaja, oni odlučuju da će jedna od njihovih djevojčica postati sin. Ne bih dalje, zbog svih onih koji nisu gledali film, a poslušat će me i pogledati ga.

**Štetosterone, a ti?**

Pošto ne pišem za filmsku rubriku, red je da nešto i ja kažem. Prirodno je da dam neko lično mišljenje i kakav sam ja to kolumnista ako neću… dobro, evo sad ću.

Moj stav nije ništa drukčiji od stava bilo kog drugog muškarca: NEKA BUDE MUŠKO!

Ali čekajte, prije nego što me razapnete! Ja to tako iz drugih razloga, potpuno sebičnih. Ne mogu da se otmem razmišljanju o ovom hipotetičkom razvoju stvari: dobijem kćer, mazim je, pazim, čuvam. Raste u zdravom okruženju, odrasta bez predrasuda i postaje građanin svijeta. Lijepa je kao lutka. Pametna, kreativna, razumije se. Završi škole koje želi. Ako je na tatu, pa ne voli škole, onda ne mora nikakve. Izraste u divnu osobu, punu razumijevanja i ljubavi za čitav svijet. I onda, negdje poslije 25. godine, dođe kući sa nekim šalabajzerom i rečenicom “Tata, ovo je moj momak”.

I ja u tom gmizavcu prepoznam *SAMO JEDNU SLIČNOST SA MNOM!* Samo jednu osobinu koju sam ja ispoljavao u tim godinama! Samo jedan gest, jedan manir, šalu!

Moju ćeš ćerkicu?! Jedinicu?!

I onda ga ubijem.

Eto, zbog tog mogućeg scenarija.

Ne robijaju mi se fićfirići, zato “neka bude muško”.

Žene, evo vam domaći zadatak: priupitajte svog muškarca da li se slaže sa mnom. Odgovor će, vjerujem, biti zanimljiv.

**Selo u kojem se curice s 12 godina**

**transformiraju u dječake**

Johnny je savršeno zdrav dvadesetčetverogodišnji mladić. Zanimaju ga djevojke, volio bi se oženiti i postati otac. Ali, njegova priča je sve, samo ne obična. Johnny se, naime, rodio kao djevojčica Felecita. Roditelji su ga odijevali kao djevojčicu i odgajali kao djevojčicu, sve dok mu nije narastao penis. Radi se o bizarnom genetskom poremećaju koji nastaje kada tijelo nije u stanju proizvoditi dihidrotestosteron (DHT) hormon koji fetus potiče na razvoj muških spolnih organa. Poremećaj je manjak 5 alfa reduktaze, enzima koji obični testosteron pretvara u DHT. Djeca s tim poremećajem rađaju se bez penisa i testisa, s organom koji nalikuje na vaginu, no u stvarnosti se radi samo o zadnje dvije trećine vagine, jer nemaju maternicu niti jajnike. Ali, kada nastupi pubertet, nalet dodatnih muških hormona uzrokuje promjene koje su zaustavljene tokom razvoja u utrobi - dječacima se spuste mošnje, a klitoris im naraste i pretvori se u sasvim upotrebljiv (premda ispodprosječno velik) penis. Testisi im počnu proizvoditi spermu, i sposobni su postati očevi. Na globalnoj razini radi se o iznimno rijetkom poremećaju, no u selu Salinas, izoliranom mjestu u Dominikanskoj Republici, pojava je toliko česta da mještani imaju i ime za nju zovu je ‘guevedoces’, lokalni sleng koji znači “jaja s 12”. U Salinasu, poremećaj pogađa jedno od 90 djece, što je dovoljno često da Dominikanska Republika ima tri kategorije za spol – muško, žensko i pseudohermafrodit. “Sjećam se kako sam nosio malu crvenu haljinicu, rekao je Johnny za BBC, koji je u sklopu dokumentarca “Odbrojavanje do života nevjerojatno stvaranje vas” snimio i prilog o guevedocesima. “Rođen sam kod kuće, umjesto u bolnici. Nisu znali kojeg sam spola. Išao sam u školu i nosio haljinicu. Nikad mi se nije sviđalo oblačiti kao djevojčica. Kada su mi donijeli igračke za djevojčice, nikad se nisam igrao s njima. Sve što sam htio je igrati se s dječacima”, priča Johnny. Johnnyjeva transformacija u dječaka počela je sa sedam godina. Tvrdi da je postao puno sretniji kada je postao dječak. Devetogodišnja djevojčica Carla upravo prolazi kroz svoju transformaciju. Iako je odgajan kao curica, njegova majka primijetila je da više voli grubu igru s dječacima. Nedavno se ošišao na kratko nakon što je godinama nosio pletenice. Guevedocese je prva otkrila endokrinologinja sa Sveučilišta Cornell dr. Julianne Imperato. Nakon što je čula glasine o djevojčicama koje se pretvaraju u dječake, otputovala je u Dominikansku Republiku sedamdesetih godina prošlog stoljeća i otkrila da su glasine istinite. Slučajevi su otkriveni i u sambijskim selima u Papui Novoj Gvineji, no tamošnja kultura tu djecu doživljava kao muškarce s greškom, i društvo ih stigmatizira, dok u Dominikanskoj Republici prihvaćaju transformaciju kao razlog za slavlje. Guevedocesi odrastaju u gotovo savršeno normalne muškarce. Tokom odrastanja se psihološki identifikuju s dječacima, i gotovo uvijek su sretni kada započne njihova transformacija. Ipak, u prosjeku imaju manji penis, manju prostatu, manje su dlakavi, i nikad ne pate od ćelavosti. Zadnja činjenica potaknula je farmaceutski gigant Merck da razvije lijek koji blokira 5 alfa reduktazu, i danas ga koriste “obični” muškarci kako bi spriječili rast prostate i ćelavost. Otkad je postao muškarac, Johnny je već imao nekoliko djevojaka, no te veze nisu bile ozbiljnije. Još uvijek traga za “onom pravom”. “Želim se oženiti i imati djecu, partnera koji će ostati uz mene u dobru i zlu”, rekao je za BBC.

**Rođeni u otpadu**

Oni su u tako lošem finansijskom položaju da si ne mogu omogućiti ni stanovanje u nekom običnom predgrađu. Ljudima prikazanim na ovim fotografijama nije preostalo ništa drugo nego da nasele smetljište koje koristi cijela Kalkuta. Tu žive u uslovima koji nemaju apsolutno ništa zajedničko sa dostojnim životom, a mogućnosti za bolji život su minimalne.

Indijska vlada ne pokazuje veliki interes za Dhapu. Područje namijenjeno odlaganju otpada veličine oko 25 hektara počelo se koristiti 1987. godine. Prvobitno je planirano da se ta oblast kao smetljište koristi 15. godina, ali i danas služi istoj svrsi a svaki dan se dovozi 5000 tona otpada. Na toj "planini smeća" koja stalno raste, žive najsiromašniji, ljudi koje "pristojni" građani zaobilaze u "širokom luku". Vremenom su ti ljudi postali potpuno ovisni o odlagalištu smeća. Svaki dan ustaju u toksičnoj atmosferi koja vlada zbog tona trulog otpada i odlaze na posao. Oni sretniji rade u lokalnim tvornicama konzervi i reciklaže smeća. Oni manje sretni recikliraju direktno na odlagalištu otpada.

U nehigijenskim uslovima brzo se šire razne zarazne bolesti a posebno HIV. Medicinska njega ovdje praktično ne postoji. Zajedno s niskim stepenom obrazovanja i slabim izgledima za poboljšanje stanja u Dhapi ima droge u izobilju. Usred toga haosa rađaju se djeca koja ne poznaju drugačiji život od ovoga na smetljištu. Autor fotografija Turjoy Chowdhury opisuje zanimljiv fenomen vezan za tu djecu.

"Usred tona trulog otpada, gdje samo zrak podsjeća na odvratnu noćnu moru, ta djeca svaki dan odlaze u "lov na blago". “Ponekad željno iščekuju dolazak svojih roditelja, kako bi napokon saznali šta su pronašli taj dan. A kada taj trenutak konačno dođe, i roditelji im pokažu ono što su im donijeli kući s posla, bez obzira da li je poklon mali ili beznačajan, njihove oči odražavaju nevjerovatnu sreću i zahvalnost. Čak i kada je to samo stara stvar koju je neko bacio, djeca je drže u naručju i tretiraju kao božanski blagoslov. Za njih je to zaista blago", napisao je Chowdhury na svojoj web stranici.

On se nada da će njegove fotografije obići svijet i tako doprinijeti da se istakne očajna situacija u kojoj ovi ljudi žive. Indijska vlada, smatra on, bi morala konačno nešto učiniti.

Objavljeno u časopisu Reflex.

**Pametna stolica**

*U Rusiji je u toku razvoj specijalnog autopilota za invalidska kolica. To je ideja jednog ruskog inženjera koji se dobrovoljno prijavio i da postane prvi pacijent kome će biti izvršena transplantacija glave.*

Valerij Spiridonov koji ima 31 godinu i boluje od Verding-Hofmanove bolesti, veoma rijetkog oblika atrofije mišića kičme, radi na sistemu autopilota za invalidska kolica. Ovaj ruski inženjer se nada da će to pomoći milionima osoba sa invaliditetom širom svijeta da poboljšaju kvalitet svojih života, piše portal RTS. „Ima mnogo ljudi u svijetu koji imaju neko oboljenje mišića kao ja, različite vidove atrofije, slabu pokretljivost. Invalidska kolica su im neudobna, imajući u vidu čak i najnovije, postojeće sisteme navigacije. Mnogim ljudima je teško da njima upravljaju zbog slabosti u rukama“, istakao je Spiridonov.

Zajedno sa inženjerima iz svoje zemlje, Japana i Sjedinjenih Američkih Država, Spiridonov razvija jeftini uređaj koji će omogućiti korisniku da programira svoja kolica uz pomoć autopilota, u zatvorenom prostoru.

„Uz samo jednu komandu, moći ćemo da pomjerimo korisnika invalidskih kolica od televizijskog aparata do kuhinje ili kupatila. Neće biti vezan za samo jedno mjesto već će moći da se sam kreće“, istakao je on. Prema riječima ruskog inženjera, autopilot će moći da koriste i ljudi koji imaju problema s govorom i slabovide osobe.

Iako invalidska kolica koja se samostalno kreću nisu novina, sistem koji im omogućava autopilot jeste.

Procjenjuje se da će u prodaji koštati oko 200 dolara, a tim inženjera pokušava da prikupi 50.000 dolara za izradu završnog proizvoda. Zbog toga je Valerij Spiridonov pokrenuo internet kampanju pod nazivom “Pametna stolica”.

**hRvači koji ruše stereotipe o invalidnosti u Japanu**

*Atlete sa invaliditetom bore se sa osobama bez invaliditeta u filmu koji daje oduška petorici posvećenih hrvača omogućujući im da izbjegnu predrasude sa kojima se svakodnevno suočavaju.*

Zvuči kao neuravnoteženi spojevi u amaterskom hrvanju: žena od osamdeset kilograma opkoračila je duplo manjeg muškarca čiji je kontranapad potpuno zaludan. Ali njena težina nije njena jedina prednost. Njen protivnik, koji je ujedno i njen muž, ima cerebralnu paralizu.

U drugom meču nadmeću se dva muškarca sa paraplegijom, koji su potpuno krvavi nakon što je zvono oglasilo kraj razmjene udaraca. Ovo su brutalne krajnosti dokumentarnog filma Doglegs, u kojem japanski hrvači svakim zahvatom pokušavaju da uzdrmaju stereotipe o naširoko zanemarenim osobama sa invaliditetom. Njihovi životi u ringu i izvan njega predmet su ovog filma, šokantnog i intimnog na momente i humorističnog prikazivanog u Tokiju prošlog vikenda.

Dokumentarac je režirao četrdesetdvogodišnji Novozelanđanin Heath Cozens. Doglegs prati živote petorice hrvača, a ujedno i čvrste prijateljske veze između Shintaro Sambo Yano, četrdesetšestogodišnjeg čuvara sa cerebralnom paralizom i njegovog rivala bez invaliditeta, Yukinori The Antithesis Kitajima, što stvara narativni luk filma. Sniman duže od tri godine, film prati dvojicu muškaraca dok se pripremaju za sve ili ništa. Yano se zarekao da će pobijediti u borbi pre nego što se konačno povuče i posveti svom poslu i traženju ljubavi. “Više neću biti patetični bogalj” upozorava on. “Pobijedit ću Kitajimu.” Doglegs je prve kritike dobio prošle godine, na najvećem festivalu dokumentarnog filma Hot Docs u Sjevernoj Americi. Američka premijera bila je na Fantastic Festu, gde je Cozens, dobio nagradu za najbolju režiju u kategoriji dokumentaraca. Film treba da bude prikazan u bioskopima u nekoliko japanskih gradova narednih nedjelja, pa se Cozens pita da li će publika reagovati kao što je i on sam reagovao gledajući Doglegs prvi put: smijeh, propraćen stidom zbog takve reakcije i, najzad, divljenje.

Ovo je veliko pitanje: “Da li je riječ o eksploataciji ili osnaživanju?” izjavio je Cozens u skorašnjem intervjuu za Gardian. Sljedeće pitanje je: “Ko će o tome da odluči?” Hrvači su tu po svojoj volji i niko od toga ne zarađuje novac. Oni imaju sopstvene razloge što su tu i treba im dati i benefit da sumnjaju. Ako je u pitanju eksploatacija, to znači da ljudi u filmu nisu nezavisni činioci. Tvrditi da su eksploatisani znači biti snishodljivi. Film je rezultat trogodišnjeg snimanja, koje je otpočelo nakon što je Cozens proveo dvije godine pokušavajući da ubijedi Kitajimu da je u pitanju ozbiljan projekat. Izvan ringa posmatramo hrvače u bitkama sa bolešću i ličnim demonima. Yuki Nakajima bori se protiv depresije, a kancer je okidač nekoliko crnohumornih momenata: ”Kada sam vam rekao da sam prvo imao rak Shintaro me pogledao” i odgovorio: ”Dodaj pivo”.

Bilo je sjajno. To je totalno u duhu filma Doglegs. ”Za hrvače sa invaliditetom ring je mjesto jednakosti i otklona od predrasuda koje jesu dio njihovog svakodnevnog iskustva.

Kao što Kitajima, hrvač bez invaliditeta, kaže pre serije napada: “Samo danas, ti nisi patetični bogalj. Samo danas… Za sutra ne znam”. Osnovana 1991. godine, grupa volontera za osobe sa invaliditetom, “Doglegs” prihvatila je hrvanje nakon što su Shintaro i drugi muškarac sa invaliditetom primili udarce od žene i shvatili koliko su uživali u tom doživljaju katarze. Grupa sada ima oko četrdeset hrvača, većina njih je sa invaliditetom. Nisu svi mečevi oslobođeni pravila.

U nekima se sastaju hrvači sa i bez invaliditeta, u drugima se hrvači bez invaliditeta vezuju ruke kada se bori sa protivnikom koji ima invaliditet. “Ne radi se o nasumičnim mečevima u kojima hrvači bez invaliditeta prebijaju one sa invaliditetom” kaže Cezens koji je osamnaest godina živio u Japanu prije nego što se preselio u Njujork 2013. godine. Kao prvo, ne pobjeđuju uvijek. Radi se o tome ko može fizički da dominira nad drugom osobom… to je oblik emotivne terapije kroz tjelesnost. “Ako ovaj film ima poruku”, dodao je: ”to je da ljudima treba dopustiti da žive po sopstvenim pravilima i da je invalidnost u oku posmatrača.“

**U drugima vidiš svoj odraz**

Jedan je seljak predveče sjeo na prag svoga doma i uživao u svježem povjetarcu. Pored njegove kuće zavojiti je put vodio u grad. Slučajni je prolaznik opazio seljaka i pomislio: *“Ovo mora da je neka lenštinja. Ništa ne radi i cijeli dan sjedi na pragu.”*

Malo kasnije prolazio je drugi čovjek i pomislio: *“Seljak je pravi don Žuan. Po cijeli dan sjedi, gleda djevojke u prolazu i zadirkuje ih.”*

Najzad je prošao šumski radnik i pomislio: *“Ovaj je čovjek zacijelo marljiv radnik. Trudio se cijeli dan i sad se s pravom odmara.”*

O seljaku koji je sjedio na pragu svoga doma zaista nemamo podrobnijih saznanja. Možemo, međutim, mnogo toga zaključiti o trojici ljudi koji su prolazili: prvi je bio lijen, drugi ne baš dobar čovjek, a treći je bio marljiv radnik.

**PISMO “PAPUČARA”**

Jedan moj prijatelj je došao kod mene na kafu, sjedili smo i ćaskali, pričali o životu… “Odoh na sekund da operem tanjire koji su ostali u sudoperi”, rekoh mu. Pogledao me je kao da sam mu rekao da sam pošao da konstruišem svemirski brod. Reče mi, diveći mi se, ali pomalo zbunjeno: “Dobro za tebe što pomažeš svojoj ženi, kada ja to uradim, moja žena to ne cijeni. Jedne nedjelje sam obrisao pod, ni hvala.” Vratio sam se da sjednem sa njim i objasnio da ja ne pomažem svojoj ženi.

“Mojoj ženi ne treba pomoć, treba joj partner.

Ja sam partner u kući i zbog tog partnerstva su podijeljeni zadaci, ali se sigurno ne radi o pomoći u kući. Ja ne pomažem svojoj ženi da očisti kuću, zato što i ja živim tu i moram i ja da je čistim. Ja ne pomažem svojoj ženi da kuha, zato što i ja hoću da jedem i moram i ja da kuham. Ja ne pomažem svojoj ženi da opere sudove poslije jela, zato što sam i ja koristio te sudove. Ja ne pomažem svojoj ženi oko djece, zato što su to i moja djeca i moja je uloga da budem otac i roditelj. Ja ne pomažem svojoj ženi da širi i pegla veš, zato što je to i moj veš i moje djece. Ja nisam pomoć u kući, ja sam dio kuće. A što se tiče cijenjenja, pitao sam ga kada joj je posljednji put, nakon što je završila sa čišćenjem kuće, pranjem veša, nakon što

je promijenila posteljinu na krevetu, okupala djecu, skuhala, organizovala, itd., rekao hvala? Ali, hvala tipa : Wow! Ženo moja! Fantastična si!” Čini ti se apsurdnim? Izgleda ti čudno? A kada si ti, jednom u 100 godina, očistio pod, očekivao si minimum nagradu za izvrsnost, sa puno slave. Zašto? Da li si ikada mislio o tome, prijatelju? Možda zato što je, po tebi, sve to njena obaveza? Možda zato što si navikao da se sve to obavi a da ti ne moraš prstom da mrdneš? Dakle, cijeni kao što bi volio tebe da cijene, na isti način i istim intenzitetom.

Pruži ruku, ponašaj se kao pravi partner, a ne kao gost koji je došao samo da jede, da spava, da se opere.

**OSJEĆAJ SE KAO KOD KUĆE U SVOM DOMU.**

**Šarena strana**

***Djed:*** Hajde da se igramo mladosti!

***Baka:*** Hajde.

***Djed:***  Čekam te u parku.

***Baka:*** Dobro.

Djed čeka, i čeka... i dođe kući i pita

baku: zašto nisi došla?

**Baka:** K’o fol mi mama nije dala.

Dovodi otac sina poznatom učitelju mudracu.

-”Možeš li ga podučavati?”, upita starac

-”Mogu, ali morat ćeš platiti”.

-”Koliko?”

-”50 zlatnika.”

-”Pa to je previše”, zapanji se otac “za taj novac mogu kupiti konja.”

-”Kupi”, odgovori mudrac, “pa ćeš imati dva.”.

Pisao sam Djed Mrazu, putem email-a...

***Ja:*** “Dragi Djeda Mraze za Novu godinu želim jednoroga!”

***Djed Mraz odgovara:***“Daj, budi realan!”

***Ja:*** ”Dobro, želim normalnu djevojku koja ne priča puno i koja će me voljeti i kad nemam para...”

***Djed Mraz:*** “Koje boje hoćeš da bude jednorog?”

**MALA SPORTSKA GALERIJA**

*Jessica Long (SAD) priprema se pred takmičenje u disciplini 100 m prsno na 15. Ljetnim Paraolimpijskim igrama u Rio de Janeiru.*

*Zhiqiang Zhang iz Kine priprema se za natjecanje u muškom skoku u vis u kategoriji T42 u finalu u Rio de Janeiru 2016 na Paraolimpijskim igrama.*

*Kanadski paraolimpijac Adam Lancia grli svoju suprugu Jamey Jewells, košarkašicu u kolicima nakon njezine utakmice.*

*Ibrahim Hamadtou iz Egipta servira tokom meča u C6 kategoriji stolnog tenisa. On je prvi paraolimpijac u historiji da je učestvovao bez ruku.*

*Stinna Kaastrup iz Danske koja je rođena bez nogu jaše svog konja za bronzanu medalju u pojedinačnom stilu na Paraolimpijskim igrama.*

*Sevilay Ozturk iz Turske koja je bez gornjih ekstremiteta skače u bazen tokom treninga uoči Paraolimpijskih igara u Rio de Janeiru, Brazil.*